[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.5.2007

KOM(2007) 294 endelig

2006/0005 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS DIREKTIV om vurdering og forvaltning af oversvømmelser

OM ÆNDRING AF KOMMISSIONENS FORSLAGi henhold til EF-traktatens artikel 250, stk. 2

2006/0005 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS DIREKTIV om vurdering og forvaltning af oversvømmelser

(EØS-relevant tekst)

1. SAGSFORLØB

Procedure

- Den 18. januar 2006 forelagde Kommissionen et forslag til Europa-Parlamentets og Rådets direktiv om vurdering og forvaltning af oversvømmelser[1] til vedtagelse efter proceduren med fælles beslutningstagning i henhold til EF-traktatens artikel 251.

- Udtalelse fra Det Europæiske Økonomiske og Sociale Udvalg: den 17. maj 2006

- Udtalelse fra Europa-Parlamentets førstebehandling: den 13. juni 2006

- Rådets fælles holdning: den 23. november 2006

- Udtalelse fra Europa-Parlamentets andenbehandling: den 25. april 2007.

Formålet med Kommissionens forslag

Forslaget har til formål at etablere rammerne for vurdering og forvaltning af de risici, der er forbundet med oversvømmelser, i den hensigt at mindske skadevirkningerne for sundheden, miljøet, kulturarven og den økonomiske aktivitet af oversvømmelser i EU.

2. Kommissionens bemærkninger

2.1. Generelt

Den 25. april 2007 vedtog Europa-Parlamentet 26 af de 69 foreslåede ændringer.

De 26 ændringer indgik i en kompromispakke, som Europa-Parlamentet og Rådet var nået til enighed om. Kommissionen accepterer alle Europa-Parlamentets ændringsforslag fuldt ud.

2.2. Detaljerede bemærkninger

Kommissionen kan acceptere ændring nr. 43-52 vedrørende betragtningerne, da de præciserer direktivets bestemmelser, hvad angår forbindelsen til vandrammedirektivet (2000/60/EF), klimaændringers rolle, forvaltning af flodsletter, miljøforurening, solidaritet i vandløbsoplande, som flere er fælles om, samt anvendelse af bedste tilgængelige teknologi.

Hvad de dispositive bestemmelser angår, accepterer Kommissionen ændring nr. 53-69 , da de forbedrer den fælles holdning på følgende måde:

- større hensyntagen til fremtidige oversvømmelser, herunder de eventuelle virkninger af klimaændringer, bestående oversvømmelsessikringer og flodsletter, ved en foreløbig vurdering af oversvømmelsesrisikoen og fastsættelse af 2011 som sidste frist for en sådan vurdering (ændring nr. 53-58 og 66)

- strengere krav til kortlægningen af andre vigtige forureningskilder (ændring nr. 59)

- supplering af risikostyringsplanerne for oversvømmelser for så vidt angår brug af naturlige flodsletter, bæredygtige arealanvendelsesmetoder, solidaritet og prioritering (ændring nr. 60-61, 68 og 69)

- bedre koordinering med vandrammedirektivet (2000/60/EF) (ændring nr. 62-63)

- ændring af udvalgsproceduren (ændring nr. 64-65) og

- inddragelse af de mulige følger af klimaændringer i Kommissionens rapport om gennemførelsen (ændring nr. 67).

2.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

[1] KOM(2006) 15 endelig (2006/0005 (COD))